ПРЕДСЕДНИК Србије Александар Вучић затражио је у понедељак од надлежних институција да буду усвојене жалбе свих ухапшених и осуђених за прекршаје приликом упада у зграду РТС и током протеста испред Председништва. Најавио је и да ће, у складу са законом, аболирати оне против којих се води кривични поступак.

ПРОЧИТАЈТЕ И:Шта је Вучић рекао демонстрантима на излазу из Председништва

Шеф државе ће, према нашим информацијама, из ове одлуке изузети особе које су унеле моторну тестеру у зграду Јавног сервиса, претиле новинарима, као и оне који су тукли и ножем напали полицајце на протестима.

Опозиција је позвала Вучића да ослободи ухапшене учеснике протеста и најавила да ће, у супротном, организовати мирне демонстрације и дежурства испред зграде Председништва.

- Вучић има законска и уставна овлашћења да донесе одлуку о амнестији за ове људе, и да се они врате породици и школи - рекао је Драган Ђилас, један од лидера Савеза за Србију.

Вучић је раније поручио да се "на власт долази изборима, демократским путем":

- То што се уносе тестере и заузимају неке просторије, не значи да је освојена народна воља. Сви који буду починили насиље, одговараће.

Председник је поновио да опозиција "може да шета колико хоће, али да насиље не може".

- Они који нису део парламента натерали су оне из Скупштине да изађу и да нешто силом покушају, јер другачије немају прилику за политичку промоцију. Који им је ово пут и Ускрс већ, да они мисле да се неко склања силом. Можете једино да ме убијете, јер сам ја легално и легитимно изабран. Данас ми је легитимитет већи него тада. Воља народа је потребна да се дође на власт. Видео сам како су људи реаговали и колико не подржавају насиље.

Он је навео да је спреман да разговара са грађанима, али не и са лидерима Ђиласом и Вуком Јеремићем који су уништили и урушили земљу, као ни са фашистом Бошком Обрадовићем.

Додао је да су се опозиционари изненадили када су видели да, док су они испред Председништва, он држи конференцију и каже им да нигде неће да се склања нити бежи. Рекао је и да је на Андрићевом венцу било 1.030 људи, у шетњи 687, а да се број спустио испод 500 испред зграде полиције: - То није безначајан број, већ велики број људи, за поштовање, са њима треба да се разговара и види који су њихови захтеви.

Рекао је и да су демонстранти понижавали полицајца који је само професионално обављао свој посао.

На питање о поклапању датума протеста са годишњицом погрома на КиМ, Вучић је рекао да, иако би му одговарало да каже да су намерно радили са савезницима из Приштине, не може то да каже.

- Они сарађују по другим питањима, али нема ништа од тога да бирају датуме или да о нечему дубоко размишљају. То је било - упадај ти унутра, ја улазим, ја овамо.. А, онда је била борба ко ће да буде агресивнији, не би ли одузели Сергеју Трифуновићу део гласова, пошто су се изнервирали када су видели да Сергеј псовкама стиче популарност на њихов рачун - казао је Вучић.



ЛУТОВАЦ: НИСМО ИЗГУБИЛИ ЛЕГИТИМИТЕТ

ПРЕДСЕДНИК Демократске странке Зоран Лутовац истакао је да после упада демонстраната у РТС протести нису изгубили легитимитет, већ су добили нову снагу. Како је истакао за Н1, кривац за улазак у телевизију је председник Вучић, јер "када би Јавни сервис месец дана радио поштено, Вучић не би имао никакву шансу на изборима":

- Даљих сукоба са полицијом ће бити једино ако полиција добије такво наређење. Они хоће да прикажу лажну слику о насилним протестима, од демонстраната нико није хтео ни цвет да згази.

РАМПА ЗА ПОСЛАНИКЕ ДС

ПОСЛАНИЦИ Маја Виденовић и Балша Божовић покушали су у понедељак у затвору у Падинској скели да посете ухапшене, али им, како је саопштено из ДС, то није омогућено. Парламентарци су ушли у зграду, један сат полемисали са запосленима, а онда им је речено да управник "има забрану Министарства правде да их прими". Из ДС саопштавају да су посланици желели да се информишу и виде са затвореницима "осуђеним у политичком хитном процесу, међу којима је и млађи пунолетник Павле Цвејић, ученик Филолошке гимназије".

ЂАЦИ ФИЛОЛОШКЕ ГИМНАЗИЈЕ ЗА ОСЛОБАЂАЊЕ ПАВЛА

УЧЕНИЦИ Филолошке гимназије у Београду прошетали су у понедељак београдским улицама до зграде МУП на Булевару деспота Стефана, тражећи да њихов друг Павле Цвејић, који је ухапшен због упада у зграду РТС, буде ослобођен.

- Нисмо се окупили ни за власт, ни за опозицију, већ за Павла који је бесправно осуђен на 30 дана затвора у Падинској скели. Њему је одузето право да заврши школу и факултет у року - речено је на протесту.

Окупљени су узвикивали "Правда за Павла" и "Вратите нам друга".

- Павлови родитељи су написали жалбу која има рок до среде да буде решена. Уколико му казна не буде умањена, наћи ћемо решења да се солидаришемо са Павлом и да искажемо незадовољство - рекао је Матија Лазаревић, ученик Филолошке гимназије и Павлов друг из детињства. (О. Ц.)